b'\n_START_ARTICLE_\nSpace Shuttlov trdogorivni potisnik\n_START_PARAGRAPH_\nSpace Shuttlova trdgorivna potisnika (ang. Space Shuttle Solid Rocket Booster - SRB) sta dva trdogorivna potisnika na raketoplanu Space Shuttle, ki se uporabljata prvi dve minuti leta. Skupaj proizvedeta 83% potiska ob vzletu. Ostalih 17% proizvedejo trije motorji SSME na teko\xc4\x8da goriva (teko\xc4\x8di vodik in teko\xc4\x8di kisik)._NEWLINE_Pritrjena sta na velik oran\xc5\xbeni tank, od katerega se lo\xc4\x8dita s pomo\xc4\x8djo eksplozivnega naboja, ko prenehata delovati. Vsak potisnik proizvede ob vzletu 80% ve\xc4\x8d potiska kot najve\xc4\x8dji ameri\xc5\xa1ki teko\xc4\x8degorivni motor F-1 na lunarni raketi Saturn V. Sicer se potisk od za\xc4\x8detnih 1270 ton (12 MN) ob vzletu pove\xc4\x8da na najve\xc4\x8d 1406 (14 MN) nekaj trenutkov po vzletu._NEWLINE_Raketno gorivo je zmes amonijevega perklorata (69,6\xc2\xa0%), aluminijevega prahu (16\xc2\xa0%), \xc5\xbeelezovega oksida (0,4\xc2\xa0%), ki slu\xc5\xbei kot katalizator, in gume, ki poleg goriva slu\xc5\xbei kot vezivno sredstvo. Celoten blok je oblikovan v obliki valja, notranja stena pa ima obliko 11-krake zvezde. Ta oblika zagotavlja veliko potisno silo ob vzletu, kasneje pa manj\xc5\xa1o (v izogib preobremenitvam ob vzletu). Specifi\xc4\x8dni impulz je 242 sekund (2,37 km/s) na nivoju morja in 268 sekund (2,63 km/s) v vakuumu. Skupna masa je 590 ton, 500 ton goriva in 90 tonski potisnik._NEWLINE_Vsak potisnik je 45,46 metra dolg s premerom 3,71 metra. Vsak potisnik ima APU napravo, ki poganja hidravli\xc4\x8dne sisteme za usmerjanje potiska_NEWLINE_Trdogorivna potisnika se za\xc5\xbeeneta po uspe\xc5\xa1nem zagonu treh motorjev SSME, natan\xc4\x8dneje ko dose\xc5\xbeejo 90% potisk. Trdogorivnih potisnikov sicer po zagonu ni mogo\xc4\x8de ustaviti, delujeta dokler na zmanjka goriva._NEWLINE_Potisnika se lo\xc4\x8dita s pomo\xc4\x8djo eksplozivnih nabojev na vi\xc5\xa1ini 46 km (150 000 \xc4\x8devljev), potem nadaljujeta do vi\xc5\xa1ine 67 kilometrov in pristaneta v morju s pomo\xc4\x8djo padala 226 kilometrov od izstreli\xc5\xa1\xc4\x8da v Atlantskem oceanu.'